რივალდო

**რივალდო ვიტორ ბორბა ფერეირა** (პორტ.-ბრაზ. Rivaldo Vítor Borba Ferreira; დ. 19 აპრილი 1972, პაულისტა, პერნამბუკუ) — ყოფილი ბრაზილიელი ფეხბურთელი. თამაშობდა შემტევი ნახევარმცველისა და თავდამსხმელის პოზიციაზე. ბრაზილიური ფეხბურთის მუზეუმის დიდების დარბაზის წევრი.

## კარიერა 
რივალდომ თავისი კარიერა ბრაზილიურ საფეხბურთო კლუბ „სანტა-კრუზში“ დაიწყო. შემდეგ გადაბარგდა კლუბ „მოჟი-მირინში“, რომელიც ბრაზილიის ჩემპიონატის ქვედა დივიზიონში ასპარეზობდა. 1993 წელს რივალდო „კორინთიანსის“ წარმომადგენლებმა შენიშნეს და კლუბში მიიწვიეს. საბოლოოდ ბრაზილიელი „კორინთიანსში“ მხოლოდ 1 წელიწადს გაჩერდა, საიდანაც „პალმეირასში“ გადაბარგდა. „პალმეირასში“ ჩატარებული 104 მატჩში რივალდომ 53 ბურთის გატანა შეძლო და ბრაზილიის სერია A-ში გაიმარჯვა. 1996 წელს რივალდომ დატოვა სამშობლო და საბურთაოდ ევროპაში გაემგზავრა. რივალდოს კარგი თამაშით „დეპორტივოს“ წარმომადგენლები დაინტერესდნენ. სწორედ აქედან იწყება რივალდოს აპოგეა. „დეპორტივოში“ რივალდო დიდი მონდომებით თამაშობდა და ერთ სეზონში 21 ბურთის გატანა შეძლო. რივალდოს ასეთი კარგი თამაში და შედეგიანობა მხედველობაში არც კატალონიურ „ბარსელონას“ გამორჩენია.

1997 წელს რივალდო კატალონიურმა „ბარსელონამ“ შეიძინა. „ბარსელონაში“ რივალდომ ბევრს მიაღწია, კლუბში მრავალი ჯილდო მოიგო და გულშემატკივართა დიდი სიყვარულიც დაიმსახურა. რივალდომ „ბარსელონაში“ 5 წელი იასპარეზა. ჩაატარა 157 თამაში და გაიტანა 86 გოლი, რომელთაგან გადამწყვეტი არაერთი აღმოჩნდა კლუბისთვის. 1999 წელს რივალდომ ოქროს ბურთი მოიგო და გახდა ფიფა-ს წლის ფეხბურთელი. ასევე მოიგო ორჯერ ჩემპიონატი და ერთხელ უეფა-ს სუპერთასი.

რივალდოს „ბარსელონას“ მთავარ მწვრთნელთან (ლუი ვან გალთან) არაერთხელ მოუვიდა კონფლიქტი. 2002 წელს რივალდომ დატოვა კატალონიური „ბარსელონა“ და სათამაშოდ იტალიურ „მილანში“ გადავიდა. რივალდომ იტალიაში ფეხი ვერ მოიკიდა. სულ „მილანში“ ბრაზილიელმა 22 თამაში ჩაატარა და მხოლოდ 5-ჯერ მოახერხა მეტოქის კარის აღება. 2003 წელს რივალდო სამშობლოში ბრუნდება. თუმცა აქაც ცოტახნით ჩერდება. 2004 წლიდან 2007 წლებში რივალდო საბერძნეთის ჩემპიონატში თამაშობდა, ჯერ „ოლიმპიაკოსის“, ხოლო შემდეგ „აეკის“ შემადგენლობაში. შემდეგ სათამაშოდ წავიდა უზბეკეთის „ბუნიოდკორში“. 2011 წლის 22 იანვარს რივალდო იჯარით გადაბარგდა „სან-პაულუში“. საფეხბურთო კარიერა დაასრულა 2014 წელს „მოჟი-მირინში“.

ბრაზილიის ეროვნული ნაკრების შემადგენლობაში რივალდო ორჯერ მსოფლიო ჩემპიონატის მონაწილეა. პირველი მატჩი ეროვნული ნაკრების მაისურით ჩაატარა 1993 წლის 16 დეკემბერს მექსიკის ეროვნული ნაკრების წინააღმდეგ. უკანასკნელი კი — 2003 წლის 19 ნოემბერს ურუგვაის წინააღმდეგ.

საერთო ჯამში რივალდომ ბრაზილიის ეროვნულ ნაკრებში ჩაატარა 74 მატჩი და გაიტანა 34 გოლი. 2002 წლის მსოფლიო ჩემპიონატზე ბრაზილიის ნაკრებმა გაიმარჯვა, რომლის შემადგენლობაში რივალდო მე-10 ნომრით ასპარეზობდა. ფინალში ბრაზილიამ გერმანიას სძლია ანგარიშით 2-0.

## მიღწევები 
### საკლუბო 
;  პალმეირასი
* ბრაზილიის სერია A: 1994
* პაულისტას ჩემპიონატი: 1994, 1996

;  ბარსელონა
* ლა ლიგა: 1997–98, 1998–99
* ესპანეთის თასი: 1997–98
* უეფა-ს სუპერთასი: 1997

;  მილანი
* იტალიის თასი: 2002–03
* უეფა-ს ჩემპიონთა ლიგა: 2002–03
* უეფა-ს სუპერთასი: 2003

;  კრუზეირო
* მინეიროს ჩემპიონატი: 2004

;  ოლიმპიაკოსი
* საბერძნეთის სუპერ ლიგა: 2005, 2006, 2007
* საბერძნეთის თასი: 2005, 2006

;  ბუნედკორი
* უზბეკეთის სუპერ ლიგა: 2008, 2009, 2010
* უზბეკეთის თასი: 2008, 2010

### სანაკრებო 
;  ბრაზილია
* მსოფლიო ჩემპიონატი: 2002; ფინალისტი: 1998
* ზაფხულის ოლიმპიური თამაშების ბრინჯაოს პრიზიორი: 1996
* ფიფა-ს კონფედერაციის თასი: 1997
* კოპა ამერიკა: 1999

### ინდივიდუალური 
* მსოფლიო ჩემპიონატის სიმბოლური ნაკრების წევრი: 1998, 2002
* ოქროს ბურთი: 1999
* Onze d'Or: 1999
* ფიფა-ს ასეული (FIFA 100): 2004
* ბრაზილიური ფეხბურთის მუზეუმის დიდების დარბაზის წევრი

## რესურსები ინტერნეტში 
* რივალდოს ოფიციალური საიტი 
* 
* რივლდოს ფრანგული ფან-საიტი 
*  CBF profile 
* რივალდოს ფოტოსურათები 
* FootballDatabase profile and statistics
* Midfield Dynamo's 10 Heroes of the Copa América Rivaldo listed in the top 10
* http://www.national-football-teams.com/v2/player.php?id=1049

## სქოლიო
კატეგორია:დაბადებული 1972
კატეგორია:დაბადებული 19 აპრილი
კატეგორია:ბრაზილიელი ფეხბურთელები
კატეგორია:ბრაზილიის საფეხბურთო ჩემპიონატის ფეხბურთელები
კატეგორია:პალმეირასის ფეხბურთელები
კატეგორია:კორინთიანსის ფეხბურთელები
კატეგორია:სან-პაულუს ფეხბურთელები
კატეგორია:ესპანეთის პრიმერა დივიზიონის ფეხბურთელები
კატეგორია:ბარსელონის ფეხბურთელები
კატეგორია:სერია A-ს ფეხბურთელები
კატეგორია:მილანის ფეხბურთელები
კატეგორია:დეპორტივო ლა-კორუნიას ფეხბურთელები
კატეგორია:საბერძნეთის სუპერლიგის ფეხბურთელები
კატეგორია:ათენის აეკის ფეხბურთელები
კატეგორია:ბრაზილიის ნაკრების ფეხბურთელები
კატეგორია:ოქროს ბურთის მფლობელები
კატეგორია:ფიფას 100-ეული
კატეგორია:1997 წლის ფიფა-ს კონფედერაციის თასის ფეხბურთელები
კატეგორია:1998 წლის მსოფლიო საფეხბურთო ჩემპიონატის ფეხბურთელები
კატეგორია:1999 წლის კოპა ამერიკის ფეხბურთელები
კატეგორია:2002 წლის მსოფლიო საფეხბურთო ჩემპიონატის ფეხბურთელები
კატეგორია:მსოფლიო ჩემპიონები ფეხბურთში
კატეგორია:უეფა-ს ჩემპიონთა ლიგის გამარჯვებული მოთამაშეები
კატეგორია:ფიფა-ს კონფედერაციების თასის მფლობელი ფეხბურთელები
კატეგორია:კოპა ამერიკის გამარჯვებული ფეხბურთელები
კატეგორია:უეფას ჩემპიონთა ლიგის საუკეთესო ბომბარდირები
კატეგორია:ცოცხალი ადამიანები